Toate acestea au urmărit atent o reconstituire care are în centru figura unui bărbat filantrop, principial, educat și cult și, nu în ultimul rând, un aristocrat, un vrăjitor de inimi care cânta la violoncel și iubea caii și care, prin conjunctura lucrurilor, a avut "sentimentul că participă la o cauză mai mare decât el însuși" (p.9). Dat fiind faptul că documente referitoare la momentul Unirii s-au mai publicat și cu alte ocazii, accentul în prezentul volum cade pe personalitatea și activitatea lui Iancu Flondor, un decupaj ce are în centru portretul acestuia ca lider politic, ca soț, ca tată, ca prieten, ca om implicat în multe activități sociale.